
	Eitem Agenda 
	Busnes y Cyfarfod 

	1. 
	MATERION RHAGARWEINIOL 

	1.1 
	Croeso a Chyflwyniadau

	
	Croesawodd C. Donoghue bawb i'r cyfarfod, yn enwedig y rhai a oedd yn ymuno am y tro cyntaf, y rhai a oedd yn arsylwi, a chydweithwyr a oedd yn ymuno ar gyfer eitemau penodol ar yr agenda.   

Nododd yr aelodau y byddai'r cyfarfod yn cael ei recordio i gynorthwyo Ysgrifenyddiaeth y Pwyllgor i sicrhau cywirdeb trafodaethau a phenderfyniadau sy'n gysylltiedig â chraffu yn ystod y cyfarfod. Nododd yr aelodau y byddai'r recordiad yn cael ei ddinistrio unwaith y byddai'r cofnodion wedi'u cadarnhau fel cofnodion cywir. Cadarnhaodd yr aelodau eu bod yn hapus i fwrw ymlaen. 


	1.2
	Ymddiheuriadau am Absenoldeb

	
	Cafwyd ymddiheuriadau am absenoldeb gan:
•	Philip Daniels, Cyfarwyddwr Gweithredol, Iechyd y Cyhoedd


	1.3
	Datganiadau o Fuddiant

	
	Ni chafwyd unrhyw ddatganiadau o fuddiant.
 

	2. 
	BUSNES YR AGENDA GYDSYNIO 

	2.1

	Atgoffodd C. Donoghue yr Aelodau fod yr agenda wedi'i hailfformatio i gynnwys eitemau’r agenda gydsynio ar ddiwedd yr agenda.  Gofynnodd a oedd yna unrhyw eitemau o'r agenda gydsynio (Eitem 5) yr oedd Aelodau'r Pwyllgor yn dymuno eu cyflwyno i'r brif agenda i'w trafod.  Nid oedd yr Aelodau’n dymuno cyflwyno unrhyw eitemau. 


	3. 
	MATERION SY'N CODI

	3.1
	Cofnod Camau Gweithredu

	
	Tynnodd P Roseblade sylw at eitem 5.1 yn y Cofnod Camau Gweithredu, gan nodi'n benodol nad oedd y pwynt yn ymwneud â pherfformiad CTM mewn perthynas ag Ymddiriedolaeth Gwasanaeth Ambiwlans Cymru (WAST), ond yn hytrach ei fod yn ymwneud â’r angen i driongli gwybodaeth. Nododd yr aelodau y byddai'r cam gweithredu hwn yn cael ei adolygu ymhellach y tu allan i'r cyfarfod. 

	Penderfyniad
	NODODD y Pwyllgor y Cofnod Camau Gweithredu

	Cam Gweithredu
	Dylid adolygu eitem 5.1 y Cofnod Camau Gweithredu y tu allan i'r cyfarfod. 

	3.2
	Materion sy'n Codi heb eu Cofnodi ar y Cofnod Camau Gweithredu

	
	Ni chodwyd unrhyw faterion pellach

	4. 
	GWELLA GOFAL

	4.1
	Stori Gwrando a Dysgu a Rennir – Gwasanaethau Podiatreg

	
	Cyflwynodd D Jenkins stori claf, gan ddisgrifio siwrnai bum mlynedd a ddaeth i ran claf diabetig â chlefyd cymhleth y traed.

Roedd y pwyntiau allweddol yn cynnwys y canlynol:
· Mae clefyd traed diabetig yn esgor ar gost fawr a baich afiachedd mawr ledled Cymru.
· Mae achosion o ddiabetes yn CTM yn fwy cyffredin na’r cyfartaledd, felly mae’n hanfodol atal a rheoli’r clefyd.
· Roedd gan y claf wlserau, haint a chymhlethdodau hirdymor.
· Yn sgil cydberthnasau therapiwtig cryf, cyfathrebu cyson, ac addysg, bu modd i’r claf wneud penderfyniad cytbwys i dorri ei droed i ffwrdd - sef rhywbeth y mae’n ystyried fel cam cadarnhaol bellach.
· Mae'r prosiect traed cleifion mewnol Gofal Iechyd sy’n Seiliedig ar Werth wedi gwella gofal cydgysylltiedig o'r adeg y derbynnir cleifion i’r ysbyty i’r adeg y byddant yn cael eu rhyddhau, gan ganolbwyntio ar ymyrraeth gynnar, ymwybyddiaeth o rybuddion, a lleihau cymhlethdodau.
	
Mewn ymateb i ymholiad gan L Edwards ynglŷn â phethau allweddol y gellir eu dysgu ar sail y stori, a pha un ai cyfathrebu a gweithio mewn partneriaeth oedd y prif themâu, dywedodd D Jenkins fod cyfathrebu, cydberthnasau, a’r "hyn sy’n bwysig i’r claf" yn gwbl sylfaenol.

Mewn ymateb i gwestiwn gan L Edwards ynglŷn â sut y gellid lledaenu'r gwersi hyn ar draws y sefydliad, a pha un a wnaeth cyfathrebu cynnar helpu'r claf i sylwi ei fod yn dirywio, pwysleisiodd D Jenkins pa mor bwysig yw hi i glinigwyr ddefnyddio iaith y gall cleifion ei deall, ac ychwanegodd fod perthynas hirdymor yn gwneud i'r claf deimlo ei fod yn cael cefnogaeth lwyr, a bod addysg gynnar yn helpu i sicrhau bod y claf yn sylwi ar y rhybuddion ac ymgyflwyno’n ddi-oed.

Mewn ymateb i ymholiad gan G Hughes ynghylch sut y gallai straeon cleifion ategu addysg gynnar, a pha un a allai ymyrraeth gynharach leihau'r angen i dorri aelodau i ffwrdd, tynnodd D Jenkins sylw at y ffaith bod yn rhaid i addysg ddechrau ar adeg y diagnosis, o gofio bod diabetes yn gyflwr gydol oes, ac ychwanegodd fod archwiliadau traed mewn gofal sylfaenol yn hanfodol, a bod chleifion angen canllawiau syml yn ymwneud â risgiau ac atal. Nododd yr aelodau fod y prosiect cleifion mewnol bellach yn cynorthwyo staff wardiau i bennu ynghynt y cleifion hynny sydd mewn perygl.

Mewn ymateb i ymholiad gan P Roseblade ynghylch a allai gwybodaeth am bodiatreg ategu negeseuon ar gyfer atal diabetes Math 2, cadarnhaodd D Jenkins fod rhaglen addysg ar gael (sef rhaglen wedi'i chynllunio ar gyfer diabetes Math 2), a’i bod yn cwmpasu cylchrediad, niwroleg a hunanofal. Cyflwynwyd y rhaglen hon gan dîm y Gwasanaethau Gwella Lles (WISE) ar ran Podiatreg, ac roedd yn cynnwys llwybrau atgyfeirio pan fo angen.

Cododd D Hurford ymholiadau ynghylch gwelliannau’n ymwneud ag archwiliadau traed yn y gymuned, canfod yn gynnar, a'r angen i roi cymorth seicolegol i gleifion sy'n wynebu’r posibilrwydd o gael torri aelod i ffwrdd. Mewn ymateb, dywedodd D Jenkins fod anghenion seicolegol yn amrywio, gan fod rhai cleifion yn teimlo rhyddhad ar ôl cael ‑torri aelod i ffwrdd, ac ychwanegodd fod y tîm yn sicrhau bod cleifion yn cael eu hysbysu heb gael eu cyfarwyddo.

Mewn ymateb i gwestiwn gan C Donoghue ynghylch a oedd cyllid y prosiect ar gael am amser cyfyngedig yn unig, a beth allai ei ddyfodol fod, cadarnhaodd D Jenkins y bydd y cyllid ar gael tan fis Mawrth 2027. Nododd yr aelodau fod y prosiect wedi'i ariannu i ddechrau fel ‘prawf o gysyniad’ ar un safle a nodwyd bod y prosiect wedi ehangu ar draws y tri safle acíwt; ond heb gyllid rheolaidd, mae ei gynaliadwyedd yn y fantol.

Nododd G Hughes fod cyllid Gofal Iechyd sy’n Seiliedig ar Werth yn anelu at ddangos bod buddsoddiad mewn un maes yn esgor ar arbedion mewn mannau eraill, a bod yn rhaid cael tystiolaeth o’r achos economaidd eleni i sicrhau cyllid yn y dyfodol.

Diolchodd Cadeirydd y Pwyllgor i D Jenkins am y cyflwyniad pwerus, a chydnabuwyd arferion cryf sy'n canolbwyntio ar gleifion, pwysigrwydd cyfathrebu a chydberthnasau hirdymor, a'r angen i ystyried cynaliadwyedd y llwybr traed cleifion mewnol sy'n seiliedig ar werth.


	Penderfyniad:
	NODWYD y Stori Gwrando a Dysgu.

	Cam Gweithredu:
	Amherthnasol

	4.2
	Adroddiad Gweithgarwch Profiad Pobl

	
	Cyflwynodd B Gammon yr Adroddiad Gweithgarwch Profiad Pobl, gan dynnu sylw at gynnydd, gweithgarwch cyfredol, a meysydd ffocws allweddol ar draws profiad cleifion a'r Gwasanaeth Cyswllt Cynghori Cleifion (PALS).

Mewn ymateb i ymholiad a godwyd gan K Palmer ynglŷn â'r amserlenni presennol ar gyfer y Rhaglen Newid Sefydliadol (OCP), yn enwedig mewn perthynas â PALS, dywedodd B Gammon fod ymgynghoriad yr OCP ar gyfer y Tîm Ansawdd a Diogelwch (sy'n cynnwys PALS) wedi dod i ben ar 18 Mawrth a'i fod wrthi’n cael ei adolygu. Nododd yr aelodau y byddai strwythur yr uwch-dîm yn cael ei gyflwyno’n raddol fel rhan o weithredu’r OCP.

Mewn ymateb i ymholiad gan K Palmer ynghylch a oedd y gwasanaeth PALS yn darparu cymorth i Wasanaethau Cymunedol yn ogystal â Gofal Eilaidd, dywedodd B Gammon fod y tîm PALS yn mynychu digwyddiadau ymgysylltu â'r gymuned yn rheolaidd, er nad yw PALS yn darparu cymorth i wasanaethau cymunedol, a’i fod yn gweithio'n agos gyda'r Tîm Ymgysylltu, y Tîm Cyfathrebu, Elusennau a sefydliadau cyn-filwyr. Er bod y Tîm yn darparu cymorth ar draws safleoedd, nododd yr aelodau nad yw’r gwasanaeth wedi'i sefydlu'n ffurfiol mewn gofal sylfaenol.

Mewn ymateb i ymholiad gan P Roseblade ynglŷn â beth oedd y cyfanswm cyfwerth ag amser cyflawn (WTE) ar gyfer y tîm PALS a pha un a oedd y swyddi’n anodd eu llenwi, dywedodd B Gammon fod gan y tîm PALS 5.8 WTE ar hyn o bryd, gyda dwy swydd wag. Er nad oedd y tîm wedi cael unrhyw broblemau’n ddiweddar wrth recriwtio staff ar gyfer y gwasanaeth, nododd yr aelodau fod y tîm wedi wynebu heriau wrth ddewis yr ymgeiswyr iawn o ystyried natur y rôl a’r ffaith ei bod yn dod wyneb yn wyneb â chleifion.


	Penderfyniad:
	NODODD y Pwyllgor yr adroddiad.

	4.3
	Cyflwyniad Sbotolau Thematig – Trosolwg o Bwysau’r Gaeaf

	
	Cyflwynodd D Matthews, S O'Brien ac F Leitao drosolwg o'r pwysau a ddaeth i ran y Bwrdd Iechyd dros y gaeaf. Soniodd y diweddariad am drosglwyddo cleifion o ambiwlansys, y pwysau ar ofal brys, effeithiau gofal wedi'i gynllunio, cadw cleifion mewn mannau ansafonol gan nad oes gwelyau cleifion mewnol ar gael, oedi cyn trosglwyddo, heriau o ran atal heintiau, a'r effaith gronnol ar brofiad cleifion a lles staff.

Mynegodd K Palmer bryder ynglŷn â’r hyn a gaiff ei wneud i gynorthwyo’r staff o ystyried eu bod, yn amlwg, yn dioddef pwysau a lludded, a hefyd gofynnwyd a gydnabyddir bod Ysbyty Brenhinol Morgannwg yn ymddangos fel pe bai dan straen arbennig. Esboniodd R Hughes y byddai llesiant staff a phwysau salwch yn cael eu hystyried gyda ffocws gweithredol cryfach, a dywedodd fod y pwysau sydd ar Ysbyty Brenhinol Morgannwg yn cael ei gydnabod ac y bydd yn rhan o waith cynllunio gwasanaethau/llwybrau yn y dyfodol.

Mewn ymateb i ymholiad gan K Palmer ynghylch sut y caiff y gwasanaeth Ysbyty yn y Cartref ei ystyried yn y trawsnewid ehangach, dywedodd R Hughes fod Ysbyty yn y Cartref yn strategol bwysig, a bod gwaith pellach wedi'i gynllunio dros y misoedd nesaf gogyfer gwneud yn fawr o rôl y gwasanaeth hwn o ran osgoi derbyn cleifion i’r ysbyty.

Mynegodd H Proctor bryder bod cadw cleifion mewn mannau ansafonol gan nad oes gwelyau cleifion mewnol ar gael yn arferol bellach, a holodd beth fyddai'n digwydd pe bai pethau wedi cael eu huwchgyfeirio i’r pen pellaf eisoes. Tynnodd H Proctor sylw pellach at y ffaith bod cleifion llawfeddygol yn aros mewn adrannau Adfer oherwydd nad oes gwelyau ar gael ar wardiau, a gofynnodd pa drothwyon sy'n sbarduno’r arfer o symud o fonitro i ymyrraeth. Mewn ymateb, ailadroddodd R Hughes ac S O'Brien fod cadw cleifion mewn mannau ansafonol gan nad oes gwelyau cleifion mewnol ar gael yn parhau i fod yn ddewis olaf, ond cydnabuwyd bod y pwysau wedi cynyddu. Er nad yw cadw cleifion mewn mannau ansafonol gan nad oes gwelyau cleifion mewnol ar gael yn dderbyniol, dywedodd D Hurford fod yn rhaid ystyried risg marwolaethau yn y gymuned hefyd wrth gydbwyso penderfyniadau. Dywedodd ei fod yn cefnogi trafodaeth bellach, ond pwysleisiodd ar yr un pryd fod angen deall risgiau ledled y system. 

Ychwanegodd R Hughes fod oedi mewn adrannau Adfer yn gysylltiedig â phwysau llif ehangach; ac er bod y Fframwaith Uwchgyfeirio yn ddefnyddiol, dywedodd fod angen cyflwyno gwelliannau mewn trefniadau y tu allan i oriau, a hefyd bod angen cysondeb wrth wneud penderfyniadau ynghyd â chydgordiad cyffredinol, a bod gwaith ar y gweill i gryfhau goruchwyliaeth.

Ceisiodd P Roseblade eglurhad ynghylch nifer o bwyntiau yn y sleidiau, gan gynnwys ystyr "cydymffurfiaeth debygol" yn y sleid archwilio sepsis a'r bwriad penodol sydd wrth wraidd y cyfeiriad at "gefnogi datblygiadau pellach." Hefyd, mynegodd P Roseblade bryder ynghylch oedi cyn rhyddhau cleifion i ddwylo’r awdurdod lleol (Llwybr 3). Mewn ymateb, gofynnodd C Donoghue i R Hughes ystyried yr ymholiadau a godwyd, ynghyd ag ystyried a ellid darparu ymateb y tu allan i'r cyfarfod neu ystyried a oes angen cyflwyno unrhyw ddiweddariadau gerbron y cyfarfod nesaf er mwyn cael sicrwydd pellach. 

Hefyd, nododd B Gammon fod y tîm wedi gallu ymestyn ei gyrhaeddiad i Ofal Sylfaenol eleni er mwyn ychwanegu at y model Ysbyty yn y Cartref a’r gwaith parhaus ar Atal a Rheoli Heintiau ac atal derbyniadau. Nododd yr Aelodau fod hyn wedi arwain at gyflwyno hyrwyddwyr ar draws cartrefi nyrsio a chartrefi gofal, a’i fod wedi cryfhau’r arfer o gydweithredu â meddygon teulu a fferyllwyr - sef rhywbeth y disgwylir iddo esgor ar effaith gadarnhaol y gaeaf nesaf. 

Diolchodd C Donoghue i'r cyflwynwyr am gyflwyno adroddiad trylwyr a gonest ar bwysau'r gaeaf, a nododd bryderon allweddol yn ymwneud â’r straen a ddaw i ran y staff, effeithiau cadw cleifion mewn mannau ansafonol gan nad oes gwelyau cleifion mewnol ar gael, Adrannau Argyfwng gorlawn, oedi o ran trosglwyddo gofal, a chynaliadwyedd uwchgyfeirio ledled y system. 

Cytunodd C Donoghue ac R Hughes i grynhoi'r themâu a ddaw i’r amlwg a chyflwyno crynodeb dilynol strwythuredig, lefel uchel ar gyfer trafodaethau’r Pwyllgor yn y dyfodol. Awgrymodd R Hughes ymhellach y gallai adolygiad o'r fath fod yn broses flynyddol.

	Penderfyniad:
	Fe wnaeth y Pwyllgor: 
· NODI’R adroddiad
· Cytuno ar oruchwyliaeth barhaus trwy gyfrwng y Pwyllgor Ansawdd, Diogelwch a Phrofiad, gan ganolbwyntio ar weithio ar draws y Grŵp Gofal i fynd i'r afael â risgiau llif ledled y system
· Cymeradwyo adolygiad parhaus o'r Fframwaith Uwchgyfeirio er mwyn sicrhau trothwyon clir, meini prawf ar gyfer cadw cleifion mewn mannau ansafonol gan nad oes gwelyau cleifion mewnol ar gael a mesurau lliniaru diogelwch.
· Cefnogi gwaith pellach i ddatblygu modelau allgymorth ac asesu cyflym penodol i arbenigedd fel y gellir osgoi mynychu Adrannau Argyfwng yn ddiangen a lleihau unrhyw oedi cyn trosglwyddo gofal, yn amodol ar gymeradwyo unrhyw faterion o ran adnoddau
· Argymell y dylai’r gwersi a ddysgwyd o ran Atal a Rheoli Heintiau dros y gaeaf gael eu hymgorffori mewn cynlluniau parodrwydd blynyddol, gan gydweddu trothwyon uwchgyfeirio cynharach â phatrymau epidemiolegol a welwyd eleni.

	Cam Gweithredu:
	Crynhoi'r themâu a ddaw i'r amlwg yn y trosolwg o bwysau’r gaeaf a dychwelyd at grynodeb dilynol lefel uchel.

	Cam Gweithredu:
	Ystyried a ddylid cyflwyno Trosolwg o Bwysau’r Gaeaf yn flynyddol.

	4.4
	Adroddiad gan y Swyddogion Gweithredol Clinigol

	
	Cyflwynodd R Hughes a'r Cyfarwyddwyr Gweithredol Clinigol yr adroddiad a thynnwyd sylw’r Aelodau at y materion allweddol. 

Gofynnodd K Palmer a ellid ymgorffori cymorth seicolegol mewn gwasanaethau rheoli poen hirdymor, yn enwedig os yw meddyginiaethau fel gabapentin yn cael eu lleihau. Cadarnhaodd D Hurford fod cymorth seicolegol eisoes yn rhan o'r llwybr poen cronig, a’i fod yn cael ei ddarparu gan wasanaethau seicoleg WISE a thimau poen mewnol. Esboniodd D Hurford na all therapi seicolegol ddisodli gabapentin yn uniongyrchol, ond dywedodd ei fod yn agwedd allweddol ar ddull amlddisgyblaethol a’i fod, yn aml, yn gweithio ochr yn ochr ag adolygu meddyginiaethau.

Mewn ymateb i ymholiad gan P Roseblade ynghylch pam y mae rôl un o’r Cyfarwyddwyr Meddygol Cyswllt a benodwyd yn ddiweddar yn rôl dros dro, tra mae rolau eraill yn barhaol, esboniodd D Hurford fod y rôl yn rôl dros dro oherwydd bod yr unigolyn a benodwyd yn gweithio fel Cyfarwyddwr Grŵp Gofal hefyd, a bod y trefniant dros dro yn galluogi’r unigolyn a'r sefydliad i brofi cydbwysedd y cyfrifoldebau cyn cadarnhau'r swydd yn barhaol. Ychwanegodd fod yr unigolyn yn perfformio'n eithriadol o dda.

Gofynnodd P Roseblade am eglurhad ynghylch beth yw’r canlyniadau pan fo’r crwner yn cyflwyno hysbysiad Atodlen 5. Esboniodd R Hughes y caiff hysbysiad Atodlen 5 ei gyflwyno pan fo'r sefydliad yn methu cyrraedd y dyddiad cau ar gyfer darparu tystiolaeth neu ddatganiadau i'r crwner. Nododd yr Aelodau ei fod, i bob pwrpas, yn rhoi mwy o amser i’r Bwrdd Iechyd ddarparu’r wybodaeth angenrheidiol, a nodwyd hefyd bod nifer yr hysbysiadau Atodlen 5 wedi gostwng wrth i gydymffurfiaeth wella.

	Penderfyniad:
	NODODD y Pwyllgor yr adroddiad.

	4.5
	ADRODDIADAU PRIF BWYNTIAU’R GRŴP GOFAL

	4.5.1
	Gofal Heb ei Drefnu

	
	Cyflwynodd D Matthews ddiweddariad am Ofal Heb ei drefnu a thynnodd sylw’r Aelodau at y materion allweddol. 

Mewn ymateb i gwestiwn gan C Donoghue ynglŷn â phryd y dylai'r Pwyllgor ddisgwyl gweld gwelliant o ran cydymffurfio â hyfforddiant adfywio, cadarnhaodd D Matthews fod y cynllun gwella eisoes ar y gweill ac y dylid gweld cynnydd mesuradwy o fewn dau i chwe mis.

Ceisiodd K Palmer eglurhad ynghylch a oes unrhyw feysydd eraill mewn perthynas â hyfforddiant gorfodol, ar wahân i adfywio, yn llusgo y tu ôl i’r targed cydymffurfio. Cadarnhaodd D Matthews nad oes unrhyw feysydd hyfforddi eraill wedi cael eu huwchgyfeirio fel pryderon ar hyn o bryd.

Mewn ymateb i gwestiwn a godwyd gan K Palmer ynghylch yr hyn y dylai'r Pwyllgor ei ddisgwyl yn rhesymol mewn perthynas â lleihau cwympiadau a niwed pwyso, ac ynghylch a oedd y tueddiadau hyn yn debygol o aros yn sefydlog neu wella dros y flwyddyn nesaf, dywedodd D Matthews fod cwympiadau a niwed pwyso yn parhau i gael eu monitro’n ddyddiol; ac er bod y patrymau presennol yn sefydlog, dywedodd fod rhai digwyddiadau’n anochel o ystyried eiddilwch ac anghenion symudedd y cleifion dan sylw. Nododd yr aelodau fod gwaith ar y gweill i gryfhau'r gwahaniaeth rhwng niwed y gellir ei osgoi a niwed anochel - sef rhywbeth a fydd yn helpu i bennu disgwyliadau cliriach. 

Tynnodd L Edwards sylw at bryderon ynglŷn â hylendid a gofal y geg. Mewn ymateb, cytunodd D Matthews fod hwn yn faes pwysig i'w wella a nododd ei bwriad i ledaenu'r gwersi a ddysgwyd, yn enwedig o ran galluogi’r staff i ddeall sut i lanhau'r daflod yn iawn gyda chydymffurfiaeth y cleifion.

Dywedodd R Hughes ei fod wedi comisiynu adolygiad cynhwysfawr o ddull presennol y sefydliad o ymdrin â hyfforddiant, gan gynnwys sut y caiff hyfforddiant ei strwythuro, ei gyflwyno a'i fonitro. Bydd hyn yn helpu i siapio sut y gellir cydymffurfio’n well yn y dyfodol. Ychwanegodd R Hughes y bydd gwaith sydd ar ddod trwy gyfrwng y Bwrdd Gwella Gofal a'r rhaglen Gofal Heb Niwed yn cynorthwyo’r Pwyllgor i ddeall "sut beth yw gofal da" trwy ddarparu meincnodau a disgwyliadau cliriach a fframwaith mwy cyson ar gyfer asesu perfformiad o ran ansawdd a diogelwch.


	Penderfyniad:
	NODODD y Pwyllgor yr adroddiad.

	4.5.2
	Gofal a Gynlluniwyd

	
	Cyflwynodd Sharon O'Brien ddiweddariad am Ofal a Gynlluniwyd a thynnodd sylw’r Aelodau at y materion allweddol. Hefyd, cynhwyswyd diweddariad am Adolygiad Gofal Llygaid Archwilio Cymru, gan ddangos y cynnydd yn erbyn y camau hanesyddol.

Gofynnodd P Roseblade am eglurhad ar gwynion yn ymwneud â chyfathrebu ac iaith a ddangosir yn y dangosfwrdd Gofal a Gynlluniwyd, a gofynnodd a yw’r cwynion hyn yn ymwneud ag anghenion iaith lafar y cleifion ynteu rhywbeth arall. Cadarnhaodd S O'Brien nad yw'r cwynion hyn yn ymwneud â gwahanol ieithoedd llafar na mynediad at gyfieithu. Yn hytrach, maent yn ymwneud yn bennaf â’r modd y cyfathrebir oedi o ran rhestrau aros, ynghyd ag eglurder yr wybodaeth a roddir i gleifion a'r defnydd o dermau clinigol neu dechnegol sy’n anodd i’r cleifion eu deall. Tynnodd S O'Brien sylw at y ffaith bod gwaith datrys cynnar wedi arwain at leihad sylweddol yn y pryderon sy'n gysylltiedig â rhestrau aros.

Gofynnodd P Roseblade a fyddai modd i’r Pwyllgor gael diweddariad pellach ar Offthalmoleg, gan fod y maes hwnnw wedi bod yn destun pryder yn hanesyddol. Cytunwyd a chadarnhawyd y bydd diweddariad manylach am offthalmoleg yn cael ei gyflwyno gerbron cyfarfod yn y dyfodol, o ystyried pwysigrwydd adolygiad Gofal Llygaid Archwilio Cymru a’r diddordeb a fynegir ynddo.

	Penderfyniad:
	NODODD y Pwyllgor yr adroddiad.

	Cam Gweithredu:
	Dylid cyflwyno diweddariad pellach am offthalmoleg gerbron cyfarfod yn y dyfodol, o ystyried pwysigrwydd adolygiad Gofal Llygaid Archwilio Cymru a’r diddordeb a fynegir ynddo.

	4.5.3
	Plant a Phobl Ifanc

	
	Cyflwynodd D Jones yr adroddiad Plant a Phobl Ifanc a thynnodd sylw’r Aelodau at y materion allweddol. 

Gofynnodd K Palmer am eglurhad ynghylch lleoliad ac amserlenni’r Uned Blaenoriaeth Mamolaeth (brysbennu) a pha un a oedd y mater yn ymwneud yn benodol ag Ysbyty'r Tywysog Siarl. Er bod yr ardal frysbennu yn Ysbyty’r Tywysog Siarl yn wynebu heriau amgylcheddol a heriau o ran lle, cadarnhaodd D Jones fod trefniadau brysbennu mamolaeth ar waith ar y ddau safle. Ychwanegodd D Jones fod mannau amgen posibl wedi cael eu hadolygu pan archwiliwyd y safle’n ddiweddar, a’r nod yw dod o hyd i ateb ymarferol erbyn yr haf.

Gofynnodd K Palmer am ragor o fanylion ynglŷn â’r risg mewn perthynas â Nyrsio Ysgolion Arbennig, yn enwedig pam y mae’r sgôr yn 20 o hyd. Dywedodd R Hughes fod y risg mewn perthynas â nyrsio ysgolion arbennig yn destun adolygiad cenedlaethol ehangach a bod gwaith lleol yn parhau. Dywedodd R Hughes y gallai'r sgôr risg gyfredol leihau yn dilyn asesiad pellach, ond bydd adolygiad llawn gyda'r Grŵp Gofal yn cael ei gynnal dros yr wythnosau nesaf.


	Penderfyniad:
	NODODD y Pwyllgor yr adroddiad

	Cam Gweithredu:
	Amherthnasol

	4.5.4
	Gofal Sylfaenol a Chymunedol

	
	Cyflwynodd Z Ashman ddiweddariad am Ofal Sylfaenol a Chymunedol, gan dynnu sylw at nifer o faterion a datblygiadau allweddol ar draws y gwasanaeth.

Mewn ymateb i ymholiad gan P Roseblade ynglŷn â pha agweddau ar y contract deintyddol newydd sy’n destun pryder ac sy’n peri i bractisau ddychwelyd eu contractau, esboniodd Z Ashman fod y contract newydd yn cynnwys gofynion ychwanegol yn ymwneud â monitro perfformiad, ynghyd ag amodau llymach - sef elfennau nad yw rhai practisau’n dymuno ymrwymo iddynt. Ychwanegodd Z Ashman fod patrymau tebyg i’w gweld ledled Cymru a Lloegr a rhoddodd sicrwydd i’r Pwyllgor bod y sefyllfa’n cael ei monitro'n fanwl.

Holodd K Palmer am yr heriau sy’n perthyn i’r system Meddygon Teulu ‘y tu allan i ‑oriau’, gan gynnwys materion sy'n deillio o newid i LocumNest a pha un a oes unrhyw fesurau lliniaru interim ar y gorwel tra byddwn yn disgwyl am atebion cenedlaethol. Er bod darparwr newydd yn cael ei drefnu ar gyfer y system ‘y tu allan i oriau’ ac er bod newidiadau ar fin digwydd, dywedodd D Hurford na allai roi manylion penodol ar hyn o bryd. Rhoddodd D Hurford sicrwydd i’r Pwyllgor bod gwaith yn mynd rhagddo i sefydlogi'r gwasanaeth.

	Penderfyniad:
	NODODD y Pwyllgor yr adroddiad

	4.5.5
	Iechyd Meddwl ac Anableddau Dysgu

	
	Cyflwynodd R Richards ddiweddariad am Iechyd Meddwl ac Anableddau Dysgu ar ran y Grŵp Gofal a thynnodd sylw at bwysau cyfredol a meysydd y gellir eu gwella.

Nododd K Palmer ei bod yn ymddangos bod Ward 14 yn Ysbyty Tywysoges Cymru wedi bod dan bwysau mawr a holodd a oedd nifer uchel y digwyddiadau a adroddwyd ar y ward yn gysylltiedig â phroblemau staffio neu bryderon eraill.

Cadarnhaodd R Richards fod Ward 14, fel llawer o wardiau iechyd meddwl cleifion mewnol ar gyfer oedolion, yn parhau i fod dan bwysau mawr a bod y ward yn llawn cleifion yn gyson, sef rhywbeth sy'n cyfrannu at nifer y digwyddiadau. Dywedodd na cheir prinder staff ar hyn o bryd.  Cadarnhaodd L Edwards fod themâu a thueddiadau sy’n deillio o Ward 14 yn cael eu hadolygu'n rheolaidd trwy gyfrwng Pwyllgor Ansawdd, Diogelwch, Risg a Phrofiad y Grŵp Gofal, a gellir rhannu'r diweddariadau gyda'r Aelodau os oes angen.

	Penderfyniad:
	NODODD y Pwyllgor yr adroddiad.

	4.5.6
	Diagnosteg, Therapïau, Fferylliaeth a Gwyddorau

	
	Cyflwynodd H Wilton ddiweddariad am Ddiagnosteg, Therapïau, Fferylliaeth a Gwyddorau, gan dynnu sylw at nifer o risgiau a datblygiadau arwyddocaol ar draws y Grŵp Gofal.

Mynegodd H Proctor bryder ynghylch y ffaith y gofynnir i fferyllwyr ragnodi y tu allan i gwmpas eu hymarfer, a gofynnodd a oedd staff yn cael cefnogaeth ddigonol. Hefyd, tynnodd H Proctor sylw at yr angen i ystyried yr effeithiau llawn ar lwybrau cleifion wrth gyflwyno clinigau ychwanegol yn ystod y penwythnos. 

Cytunodd H Wilton â'r pryderon a godwyd a chadarnhaodd fod fferyllwyr wedi dioddef y pwysau hwn ers peth amser cyn i’r mater gael ei uwchgyfeirio, ac ychwanegodd fod staff wedi cael eu hannog i godi DATIX bob tro y gofynnir iddynt weithio y tu allan i'w cwmpas. Nododd yr Aelodau fod uwch-arweinwyr Gofal Sylfaenol wedi gweithredu ar unwaith ar ôl cael gwybod am y sefyllfa hon, a bod y tîm yn sicrhau bod yr holl staff yn cael eu cefnogi. Nodwyd bod y mater bellach yn cael ei fonitro'n fanwl. Mewn perthynas â chlinigau ychwanegol, cydnabu H Wilton y pryder a chadarnhaodd fod yn rhaid i wasanaethau sicrhau bod yr holl rannau perthnasol o'r llwybr yn cael eu hysbysu a'u paratoi.

Tynnodd D Hurford sylw at bryder mawr ynglŷn â’r rhaglen LIMS, a nodwyd bod y risg i CTM yn fawr.  Cytunodd H Wilton, a nododd fod LIMS yn risg strategol fawr ac y bydd yr arfarniad llawn o’r opsiynau yn amlinellu risgiau a mesurau lliniaru. Cadarnhaodd L Edwards fod pryderon ynglŷn â LIMS wedi cael eu huwchgyfeirio’n genedlaethol, a bod cyfarfodydd rheolaidd yn cael eu cynnal rhwng Cyfarwyddwyr Digidol, Prif Weithredwyr a Llywodraeth Cymru.


	Penderfyniad:
	NODODD y Pwyllgor yr adroddiad.

	Cam Gweithredu:
	Amherthnasol

	4.6
	Adroddiad y Dangosfwrdd Ansawdd

	
	Cyflwynodd N Downes Adroddiad y Dangosfwrdd Ansawdd sy'n cwmpasu'r cyfnod rhwng 1 Ionawr a 28 Chwefror 2026, a thynnodd sylw’r Aelodau at y materion allweddol. 

Mewn ymateb i gwestiwn gan K Palmer ynghylch pam y cofnodwyd nifer fawr o Ddigwyddiadau Adroddadwy Cenedlaethol yn y Grŵp Gofal Plant a Theuluoedd, a pha un a fyddai’r pwyllgor yn cael rhagor o fanylion ynglŷn â’r rhesymau sydd wrth wraidd hyn, cadarnhaodd N Downes fod mwy o Ddigwyddiadau Adroddadwy Cenedlaethol wedi dod i ran y tîm Plant a Theuluoedd yn ystod y cyfnod a chynigiodd y dylai’r Grŵp Gofal gynnwys rhywfaint o sylwadau ar hyn yn ei ‘adroddiad prif bwyntiau’ nesaf, er mwyn cynnig cyd-destun a sicrwydd.

Mewn ymateb i gais a wnaed gan K Palmer, cadarnhaodd N Downes fod yr adroddiad Rheoliad 28 diweddaraf wedi'i gyhoeddi, a chytunodd i'w ddosbarthu i aelodau'r Pwyllgor.

Mewn ymateb i ymholiad gan K Palmer ynglŷn â'r metrigau Iechyd Meddwl, sy’n nodi bod 32 allan o 75 o arferion cyfyngol wedi digwydd heb iddynt gael eu cynllunio, a pha un a yw hyn yn destun pryder, dywedodd N Downes fod angen cynnal archwiliad pellach ac ychwanegodd y byddai arferion cyfyngol, y modd y cynllunnir arferion cyfyngol, a pha mor briodol ydynt, yn cael eu hadolygu gyda'r Grŵp Gofal Iechyd Meddwl ac Anableddau Dysgu, ac y bydd y manylion yn cael eu bwydo’n ôl trwy gyfrwng adroddiadau yn y dyfodol. Ychwanegodd R Hughes y byddai'r adolygiad yn helpu i sicrhau bod y dangosfwrdd yn gwahaniaethu'n gliriach rhwng ymyriadau cyfyngol a gynlluniwyd ac ymyriadau cyfyngol heb eu cynllunio.

Dywedodd P Roseblade ei bod wedi gofyn o'r blaen sut y caiff themâu'n ymwneud â chyfathrebu o fewn cwynion eu cofnodi a'u dadansoddi, a cheisiodd sicrwydd bod gwelliannau ar y gweill. Cadarnhaodd N Downes fod gwaith yn mynd rhagddo i ddadansoddi’n fwy systematig y themâu hynny sy'n gysylltiedig â chyfathrebu, sef rhywbeth a gaiff ei gryfhau trwy weithredu Gwrando ar Bobl a'r Broses Newid Sefydliadol Ansawdd a Diogelwch, gyda'r nod o wella dolenni dysgu ledled y sefydliad.

Rhoddodd R Hughes wybod i'r Pwyllgor y byddai ef a'r Prif Weithredwr yn cyfarfod ag Ombwdsmon Gwasanaethau Cyhoeddus Cymru yn ddiweddarach y diwrnod hwnnw i drafod pryderon ynglŷn â’r oedi o ran ymdrin ag achosion unioni camweddau. Bydd diweddariad pellach yn cael ei roi i'r Pwyllgor a'r Aelodau Annibynnol cyn gynted ag y bydd y canlyniadau’n hysbys.

	Penderfyniad:
	NODODD y Pwyllgor yr adroddiad.

	Cam Gweithredu:
	Dylid dosbarthu’r Adroddiad Rheoliad 28.

	Cam Gweithredu:
	Cael eglurhad pellach ar lefelau Digwyddiadau Adroddadwy Cenedlaethol yn adroddiad Prif Bwyntiau’r Grŵp Gofal Plant a Theuluoedd yn y cyfarfod nesaf 

	Cam Gweithredu:
	Gyda’r Grŵp Gofal Iechyd Meddwl ac Anableddau Dysgu, adolygu arferion cyfyngol, gan gynnwys y modd y’u cynllunnir a pha mor briodol ydynt, a darparu adborth ar ffurf adroddiadau yn y dyfodol.

	Cam Gweithredu:
	Rhoi'r wybodaeth ddiweddaraf i'r Pwyllgor a'r Aelodau Annibynnol am ganlyniadau’r trafodaethau gydag Ombwdsmon Gwasanaethau Cyhoeddus Cymru ynglŷn â phryderon ynghylch oedi o ran ymdrin achosion unioni camweddau.

	4.7
	Adroddiad Olrhain Cynllun Gwella Arolygiaeth Gofal Iechyd Cymru (AGIC)

	
	Oherwydd cyfyngiadau amser, ni thrafodwyd Adroddiad Olrhain Cynllun Gwella AGIC yn ystod y cyfarfod. Cytunwyd y byddai trafodaeth lawn yn cael ei chynnal yng nghyfarfod nesaf y Pwyllgor Ansawdd, Diogelwch a Phrofiad ym mis Mehefin, lle byddai'r adroddiad yn cael ei dderbyn ar y brif agenda er mwyn gallu craffu’n fanylach arno.

Hefyd, gofynnodd R Hughes i'r aelodau adolygu'r Adroddiad Olrhain a chyflwyno unrhyw gwestiynau penodol cyn y cyfarfod nesaf, fel y gellir mynd i'r afael â nhw’n llwyr yn y drafodaeth ym mis Mehefin.

	Penderfyniad:
	NODODD y Pwyllgor fod yr adroddiad wedi'i ohirio.

	Cam Gweithredu:
	Dylai’r aelodau ystyried cwestiynau penodol yn ymwneud â'r adroddiad olrhain, fel y gellir mynd i'r afael â nhw yn y pwyllgor nesaf

	4.8
	Dangosyddion Marwolaethau ac Adolygiadau Marwolaethau

	
	Oherwydd cyfyngiadau amser, ni thrafodwyd yr Adroddiad Dangosyddion Marwolaethau ac Adolygiadau Marwolaethau yn ystod y cyfarfod.

Eglurodd D Hurford na fyddai'r papur ei hun yn newid, ond byddai'n croesawu trafodaeth ynglŷn â’r canlynol
· Yr amrywio rhwng safleoedd acíwt ac ardaloedd 
· Y rhesymau pam nad yw CTM yn cyflawni adolygiadau marwolaethau Cam 2 28 diwrnod 

	Penderfyniad:
	NODODD y Pwyllgor y byddai'r adroddiad yn cael ei ohirio

	4.9
	Asesiad Fframwaith Ymchwil a Datblygu'r GIG, Bwrdd Iechyd Prifysgol Cwm Taf Morgannwg (2026)

	
	Cyflwynodd R Beynon Asesiad Fframwaith Ymchwil a Datblygu’r GIG, Bwrdd Iechyd Prifysgol Cwm Taf Morgannwg, ac esboniodd fod yr hunanasesiad diweddaraf yn adlewyrchu'r cynnydd a wnaed ers cynnal yr asesiad llinell sylfaen yn 2024. Mae'r asesiad yn nodi safbwynt CTM yn erbyn deg conglfaen Fframwaith Ymchwil a Datblygu GIG Cymru, gan dynnu sylw at gryfderau sefydliadol, meysydd y gellir eu datblygu ymhellach, ac amcanion strategol allweddol. Nododd yr Aelodau y byddai'r asesiad diweddaraf yn cael ei gyflwyno i Lywodraeth Cymru a byddai'n sail i drafodaeth CTM yng nghyfarfod yr Adolygiad Blynyddol a gynhelir ar 29 Gorffennaf.

Mewn ymateb i ymholiad gan L Edwards ynglŷn â sut y byddai adborth ar Adolygiad Blynyddol Llywodraeth Cymru yn cael ei adrodd yn ôl i strwythurau llywodraethu CTM, ac a fyddai'r Pwyllgor yn derbyn y canlyniadau, cadarnhaodd R Beynon fod yr asesiad yn llywio'r drafodaeth ynglŷn â’r Adolygiad Blynyddol gydag Ymchwil Iechyd a Gofal Cymru a Llywodraeth Cymru. Yn dilyn y cyfarfod, darperir adborth ffurfiol yn ysgrifenedig, a bydd yr adborth hwn yn cael ei rannu gyda'r Bwrdd Gwella Gofal a’r Pwyllgor Ansawdd, Diogelwch a Phrofiad, yn unol â chylchoedd adrodd cyfredol.


	Penderfyniad:
	CYMERADWYODD y Pwyllgor y syniad o gyflwyno asesiad Fframwaith Ymchwil a Datblygu’r GIG, Bwrdd Iechyd Prifysgol Cwm Taf Morgannwg (2026), i Ymchwil Iechyd a Gofal Cymru.

	Cam Gweithredu:
	Dylid rhoi adborth ffurfiol mewn cyfarfod yn y dyfodol.

	4.10
	Cofrestr Risg Sefydliadol

	
	Rhoddodd E Walters ddiweddariad llafar am y Gofrestr Risg Sefydliadol. Oherwydd bylchau staffio parhaus yn y Tîm Llywodraethu Corfforaethol, dywedodd y rhoddwyd blaenoriaeth i Fframwaith Sicrwydd y Bwrdd a diweddariadau risg strategol. Er nad yw’r Gofrestr Risg Sefydliadol wedi'i diweddaru ar gyfer y cylch hwn, dywedodd E Walters fod Cyfarwyddiaethau’n parhau i ddiweddaru eu risgiau ar Datix.

	Penderfyniad:
	NODODD y Pwyllgor y diweddariad

	5. 
	YR AGENDA GYDSYNIO

	5.1
	I’W CYMERADWYO 

	5.1.1
	Cofnodion Heb eu Cadarnhau y Cyfarfod a gynhaliwyd ar 20 Ionawr 2026.

	
	CYMERADWYWYD Cofnodion Heb eu Cadarnhau y Cyfarfod Pwyllgor a gynhaliwyd ar 20 Ionawr 2026.

	5.1.2
	Polisïau i'w Cymeradwyo – Polisi Taliadau Atodol Cymru Gyfan

	
	CYMERADWYWYD y Papurau Polisi Taliadau Atodol

	5.2
	EITEMAU I’W NODI

	5.2.1
	Busnes Pwyllgor Anarferol (Blaengynllun)

	
	NODODD y Pwyllgor y Blaengynllun.

	5.2.2
	Adroddiad Olrhain Cynllun Gwella Arolygiaeth Iechyd Cymru (AIC)

	
	NODODD y Pwyllgor yr adroddiad.

	5.2.3
	Adroddiad Prif Bwyntiau’r Is-bwyllgor Rhoi Organau

	
	NODODD y Pwyllgor yr adroddiad.

	5.2.4
	Adroddiad Prif Bwyntiau Is-bwyllgor Ansawdd, Diogelwch a Chanlyniadau’r Cyd-bwyllgor Comisiynu

	
	NODODD y Pwyllgor yr adroddiad.

	6. 
	CAU BUSNES Y CYFARFOD

	6.1
	Adroddiad Prif Bwyntiau'r Pwyllgor i'r Bwrdd - Ar lafar

	
	Nododd y Cadeirydd a'r Pwyllgor y diweddariad mewn perthynas ag Adroddiad Prif Bwyntiau’r Pwyllgor. Cadarnhaodd E Walters y byddai materion allweddol a godwyd yn ystod y cyfarfod - yn enwedig pwysau'r gaeaf, llesiant y staff, a phryderon ynghylch uwchgyfeirio - yn cael eu hadlewyrchu yn yr adran Rhybuddio/Uwchgyfeirio ar gyfer un o gyfarfodydd nesaf y Bwrdd. Dywedodd y Cadeirydd y byddai'n rhoi diweddariad llafar i'r Bwrdd yn y cyfarfod a gynhelir ym mis Mawrth 2026 - sef diweddariad am faterion arwyddocaol sy’n deillio o’r cyfarfod.

	6.2
	Adborth ar y Cyfarfod

	
	Dywedodd C Donoghue ei bod yn croesawu adborth y tu allan i'r cyfarfod hwn 

	6.3
	Unrhyw Fater Arall

	
	Nid oedd unrhyw fater arall i'w adrodd. 

	[bookmark: _Hlk208908921]7.
	BUSNES SESIWN BREIFAT / GAEEDIG

	
	Y tro hwn, nid oedd angen trafod unrhyw eitemau mewn sesiwn gaeedig. 

	8.
	DYDDIAD AC AMSER Y CYFARFOD NESAF

	
	Dydd Mercher 3 Mehefin 2026 am 9:00am

